**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.08.2020, ora 08.00 – 11.08.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.08.2020, ora 07.00**

**RÂURI**

**Debitele au fost, în general, staţionare**, exceptând cursurile mijlocii și inferioare ale Someșului Mic și Crișului Alb, unde au fost în creștere ca urmare a propagării.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Jiu, Cibin, Olteţ, pe cursul Prutului aval Rădăuţi Prut și mai mici (10-30% din normalele lunare) pe râurile din bazinele Bârlad, Rm. Sărat, Jijia, pe unii afuenți ai Oltului mijlociu și inferior, unii afluenți ai râului Vedea (Cotmeana, Pârâul Câinelui) şi pe unii afluenți ai Argeșului (Vâlsan, Râul Doamnei, Dâmbovnic.

În interval au fost emise **patru ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând râurile din bazinele hidrografice superioare ale Oltului, Argeșului, Ialomiței și Buzăului, unde vor fi în creștere ca urmare a precipitațiilor prognozate și propagării.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite pe unele râuri mici din zonele de deal și munte, în special pe cele din centrul țării, datorită precipitațiilor sub formă de aversă şi cu caracter torenţial, mai însemnate cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 10.08 – 11.08.2020 a fost în creștere, având valoarea de 5600 m3/s**, peste media multianuală a lunii august (4300 m3/s).

În aval de Porţile de Fier debitele au fost în creștere pe sectorul Gruia – Oltenița și în scădere pe sectorul Călărași – Tulcea.

**Debitul la intrarea în ţară (secţiunea Baziaş) va fi în creștere (5800 m3/s).**

În aval de Porţile de Fier debitele vor fi în creștere pe sectorul Gruia – Călărași și în scădere pe sectorul Cernavodă – Tulcea.

**2.** **Situaţia meteorologică în intervalul 10.08.2020, ora 09.00 –11.08.2020, ora 06.00**

**Administraţia Naţională de Meteorologie** (A.N.M.) a emis la data de 10.08.2020, la ora 10:00, **Atenționarea Meteorologică nr. 101**, conform căreia:

**- COD GALBEN:** „*În intervalul 10 august, ora 12:00 – 10 august, ora 23:00, în toate zonele de munte, precum și în Transilvania și sudul Banatului, vor fi perioade cu instabilitate atmosferică, ce se va manifesta prin averse ce vor avea și caracter torențial, descărcări electrice, intensificări de scurtă durată ale vântului, vijelii și grindină. Cantitățile de apă vor depăși 20...25 l/mp și izolat 40...50 l/mp. Notă: manifestări de instabilitate atmosferică se vor semnala și în zonele deluroase din sudul și estul țării, precum și în regiunile vestice, sud-vestice și nordice.”*

Această **Atenționare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MEHEDINŢI, MUREŞ, NEAMŢ, PRAHOVA, SĂLAJ, SIBIU, SUCEAVA, TIMIŞ, VÂLCEA şi VRANCEA (25 prefecturi) - COD GALBEN.*

**ÎN ŢARĂ**

Vremea a fost călduroasă la amiază în cea mai mare parte a țării, izolat caniculară în sud. Cerul a fost variabil, cu înnorări temporar accentuate după-amiaza și seara, când în regiunile nordice, centrale și local în cele sud-vestice, precum și la deal și la munte, iar pe arii restrânse și în rest au fost averse și descărcări electrice. Conform datelor colectate din rețeaua de observații a fost consemnată grindină la munte și pe raza județelor Maramureș, Botoșani, Suceava și Arad. Cantitățile de apă au depășit pe spații mici 25 l/mp, până la 46 l/mp la Plăieșii de Jos (județul Harghita). Vântul a suflat slab și moderat, cu unele intensificări în cursul zilei în est, dar și în timpul ploilor, chiar cu aspect de vijelie (confirmată fiind cea de pe raza localității Roșiori de Vede). Temperaturile maxime s-au încadrat între 24 de grade la Joseni și 35 de grade la București-Filaret, Roșiori de Vede, Bechet și Zimnicea. La ora 06.00, temperatura aerului avea valori cuprinse între 19 grade la Miercurea Ciuc şi 25 de grade la Gura Portiței. Indicele temperatură-umezeală (ITU) a atins și a depășit ușor pragul critic de 80 de unități local în Banat și izolat în Crișana

și Oltenia.

***Observații:*** *de ieri dimineață, de la ora 06.00, au fost în vigoare 35 de mesaje privind fenomenele meteo periculoase imediate și anume 15 avertizări cod portocaliu și 20 de atenționări cod galben, emise precum urmează: SRPV Timișoara - 5 avertizări și 6 atenționări, SRPV Craiova - 4 avertizări și 5 atenționări, SRPV Sibiu - 3 avertizări, SRPV Cluj - 6 atenționări, SRPV Bacău- 3 avertizări și 3 atenționări.*

**LA BUCUREŞTI**

Vremea a fost călduroasă, caniculară la amiază în centrul orașului. Cerul a fost variabil, mai mult senin dimineața și noaptea, dar cu unele înnorări după-amiaza, când în unele cartiere, trecător, a plouat slab. Vântul a suflat slab și moderat, cu ușoare intensificări în cursul zilei. Temperatura maximă a fost de 33 de grade la Afumați și Băneasa și 35 de grade la Filaret, iar la ora 06.00 se înregistrau 17 grade la Băneasa, 19 grade la Afumaţi şi 20 de grade la Filaret.

**3. Prognoza meteorologică în intervalul 11.08.2020, ora 09.00 –12.08.2020, ora 09.00**

**ÎN ŢARĂ**

Vremea va fi în continuare călduroasă în zonele de câmpie și podiș, izolat caniculară în Lunca Dunării. Cerul va fi variabil, cu înnorări temporar accentuate mai ales după-amiaza și seara, când local în zonele de munte, pe arii restrânse în centrul țării și izolat în rest vor fi averse, descărcări electrice și intensificări de scurtă durată ale vântului. Pe suprafețe mici cantitățile de apă vor depăși 15...25 l/mp și vor fi condiții de grindină. Temperaturile maxime se vor încadra între 25 și 35 de grade, iar cele minime vor fi cuprinse între 11 și 24 de grade. *Indicele temperatură-umezeală (ITU) va atinge pragul critic de 80 de unități, local în regiunile vestice și sud-vestice și izolat în sudul extrem al teritoriului.*

**LA BUCUREŞTI**

Vremea se va menține călduroasă. Cerul va fi variabil, mai mult senin dimineața și noaptea, iar vântul va sufla slab și moderat. Temperatura maximă se va situa în jurul valorii de 33 de grade, iar cea minimă va fi de 19...21 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

***Administrația Bazinală de Apă Dobrogea Litoral*** informează că la data de 10.08.2020, la ora 15:00, a fost semnalată prezența unui delfin eșuat, pe plaja din localitatea Vama Veche (în dreptul străzii Ion Creangă), județul Constanța. Au fost informați, conform protocolui de colaborare, I.N.C.D.M. „Grigore Antipa” și ONG Mare Nostrum.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 07.08.2020-09.08.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită în data de 07.08.2020 la stațiile cu indicativul: **TL-2** (Tulcea, jud. Tulcea), **TL-3** (Isaccea, jud. Tulcea) și în data de 08.08.2020 la stațiile cu indicativul: **TL-2** (Tulcea, jud. Tulcea), **CL-3** (Modelu, jud. Călărași). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Agenția pentru Protecția Mediului Ilfov*** informează despre izbucnirea, la data de 10.08.2020, la ora 08:55, unui ingendiu de vegetație uscată și dejecții, în zona comunei Periș, județul Ilfov. Incendiul s-a manifestat pe aproximativ 7 ha (în două bataluri), cu degajări mari de fum. I.S.U. București-Ilfov a intervenit cu 10 autospeciale.

La incendiu s-a deplasat laboratorul mobil al A.P.M. Prahova, fiind amplasat în localitatea Buftea, str. Studioului nr. 3. Valorile indicatorilor monitorizați (SO2, H2S, NH3 și NO2) se situează sub limitele prevăzute în legislația în vigoare.

În data de 11.08.2020, la ora 07:25, incendiul mai fumega pe cca. 2000 mp. În continuare se acționează pentru inundarea zonei.

*I****.G.S.U.*** informează că la data de 10.08.2020 s-a reaprins incendiul de la groapa de gunoi din municipiul Sighișoara, județul Mureș. Focul arde în profunzime pe o suprafață de aproximativ 500 mp. Se va reveni cu informații.

1. **În domeniul solului şi vegetaţiei**

***Agenția pentru Protecția Mediului Ilfov*** informează despre producerea, la data de 10.08.2020, la ora 12:03, unui incendiu de vegetație pe o suprafață de 10.000 mp, în zona localității Rudeni, oraș Chitila, județul Ilfov. I.S.U. București-Ilfov a intervenit pentru stingere cu 2 autospeciale și a lichidat incendiul în jurul orei 12:50.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.08.2020-10.08.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT